b'\n_START_ARTICLE_\nKanavanippu E\n_START_PARAGRAPH_\nKanavanippu E:ll\xc3\xa4 tarkoitetaan Digitan rakentamaa viidett\xc3\xa4 digitaalista l\xc3\xa4hetysverkkoa, joka avattiin 1. syyskuuta 2007, kun Suomi siirtyi pelk\xc3\xa4st\xc3\xa4\xc3\xa4n digitaalisiin televisiol\xc3\xa4hetyksiin. Kanavanippu E on B:n ja C:n tavoin varattu toimiluvanvaraiseen k\xc3\xa4ytt\xc3\xb6\xc3\xb6n. Osa sen sis\xc3\xa4lt\xc3\xa4mist\xc3\xa4 kanavista on maksullisia, ja niiden katseluun tarvitsee kortinlukijalla varustetun digisovittimen sek\xc3\xa4 maksu-tv-kortin. Kanavanippu C:n tavoin kanavanippu E:n kanavatarjonta vaihtelee alueittain. Kanavanipun v\xc3\xa4litt\xc3\xa4\xc3\xa4 Digita k\xc3\xa4ytt\xc3\xa4en DVB-T teknologiaa UHF-taajuuksilla._NEWLINE_Syyskuun 2007 alussa kanavanippu E:n v\xc3\xa4est\xc3\xb6peitto oli noin 63\xc2\xa0% ja lokakuun alussa noin 80\xc2\xa0%. Kev\xc3\xa4\xc3\xa4ll\xc3\xa4 2008 nippu kattoi jo 95\xc2\xa0% v\xc3\xa4est\xc3\xb6st\xc3\xa4._NEWLINE_Kanavanipun k\xc3\xa4ynnist\xc3\xa4minen my\xc3\xb6h\xc3\xa4styi hieman Lahden ja P\xc3\xa4ij\xc3\xa4t-H\xc3\xa4meen alueilla teknisist\xc3\xa4 syist\xc3\xa4. Nippu k\xc3\xa4ynnistyi n\xc3\xa4ill\xc3\xa4 alueilla sunnuntaina 2. syyskuuta 2007.\n_START_SECTION_\nLupien haku\n_START_PARAGRAPH_\nDigi-tv lupia kanavanippu E:hen haki kaiken kaikkiaan 21 eri yhti\xc3\xb6t\xc3\xa4, lupien hakuaika p\xc3\xa4\xc3\xa4ttyi 2. toukokuuta 2006. Valtioneuvosto katsoi, ett\xc3\xa4 osalla ilmaiskanavan lupaa hakeneista ei ollut riitt\xc3\xa4vi\xc3\xa4 edellytyksi\xc3\xa4 harjoittaa televisiotoimintaa._NEWLINE_Osa yrityksist\xc3\xa4 haki toimilupaa useammallekin kanavalle. Osa puolestaan haki entisen toimiluvan laajentamista. The Walt Disney Company sai toimiluvan l\xc3\xa4hett\xc3\xa4\xc3\xa4 p\xc3\xa4iv\xc3\xa4saikaan lastenohjelmia olemassa olevassa kanavanippu C:ss\xc3\xa4.\n_START_SECTION_\nL\xc3\xa4hetysalueet\n_START_PARAGRAPH_\n1.9.2007 alkaen kanavanippu E l\xc3\xa4hetet\xc3\xa4\xc3\xa4n seuraavilta p\xc3\xa4\xc3\xa4asemilta sek\xc3\xa4 niiden alueella olevilta t\xc3\xa4ytel\xc3\xa4hetinasemilta:_NEWLINE_Espoo, Fiskars, Jyv\xc3\xa4skyl\xc3\xa4, Kruunupyy, Lahti, Lapua, Pernaja, Pyh\xc3\xa4vuori, Tampere, Turku ja Vaasa._NEWLINE_1.10.2007 alkaen kanavanippu E l\xc3\xa4hetet\xc3\xa4\xc3\xa4n lis\xc3\xa4ksi seuraavilta p\xc3\xa4\xc3\xa4asemilta sek\xc3\xa4 niiden alueella olevilta t\xc3\xa4ytel\xc3\xa4hetinasemilta:_NEWLINE_Anjalankoski, Eurajoki, Kuopio ja Oulu._NEWLINE_1.1.2008 alkaen kanavanippu E:t\xc3\xa4 alettiin l\xc3\xa4hett\xc3\xa4\xc3\xa4 Tammelan, Haapaveden, Vuokatin, Mikkeli, Kolin ja Joutsenon p\xc3\xa4\xc3\xa4l\xc3\xa4hetinasemilta sek\xc3\xa4 Raahen, Puolangan ja Lieksan t\xc3\xa4ytel\xc3\xa4hetinasemilta._NEWLINE_6.6.2008 alkaen kanavanippu E:t\xc3\xa4 alettiin l\xc3\xa4hett\xc3\xa4\xc3\xa4 my\xc3\xb6s Ylitornion Ainiovaaran t\xc3\xa4ytel\xc3\xa4hetinasemalta.'